Millət vəkillərinin evlə bağlı məlumatları var. Mənzil məsələsi çoxunun qarşılaşdığı problemdir. İndi mənzillərdə sayğacların qoyulması yenə vətəndaşın hesabına həyata keçirilir. Çoxmərtəbəli binalarda bu pul qanunsuz olsa da yığılır. Televiziyada da tez-tez belə hallar göstərilir. Nazirlər Kabinetinin bu haqda qərarı olsa da, bu məsələ hələ də bir problem kimi qalmaqdadır. Vətəndaş öz hesabına sayğac qoyulmasına müqavimət göstərə bilmir. Bunun yolunu tapmaq lazımdır. Əgər dövlət, ayrı-ayrı şirkətlər bu işi öz üzərlərinə götürürlərsə, bunu vicdanlı şəkildə etməlidirlər ki, yük vətəndaşın üzərində qalmasın. Mən hesab edirəm ki, bina keyfiyyətsizdirsə, yaşamaq üçün əlverişli deyilsə, binanın qazla təmin olunması problem yaradırsa, onda vətəndaşların oraya köçürülməsi dayandırılmalı, onların vəsaitləri qaytarılmalıdır. Onlara bildirilməlidir ki, bu binada yaşamaq təhlükəlidir. İnsanlar yaşayırlar, amma binada qaz yoxdur. Bu necə ola bilər?